*****

ΚΑΝΟΝΙΣΜΟΣ (ΕΟΚ) αριθ. 3558/81 ΤΗΣ ΕΠΙΤΡΟΠΗΣ

της 8ης Δεκεμβρίου 1981

περί κατατάξεως εμπορευμάτων στη διάκριση 71.16 Α του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε από την πράξη προσχωρήσεως της Ελλάδος, και ιδίως το άρθρο 3,

Εκτιμώντας:

ότι για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις σχετικές με τη δασμολογική κατάταξη των σκουλαρικιών που είναι κατασκευασμένα από επιχρυσωμένο ή επαργυρωμένο χάλυβα και αποτελούνται από μία καρφίδα που απολήγει σε διακοσμητική κεφαλή και από μία ασφάλεια· τα σκουλαρίκια αυτά, ευρισκόμενα σε αποστειρωμένη συσκευασία, χρησιμοποιούνται για το τρύπημα των αυτιών χάρη σε ένα ειδικό εργαλείο που τα στερεώνει με το πέρασμά τους στον λοβό του αυτιού·

ότι το Κοινό Δασμολόγιο, το οποίο έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3300/81 (3), αναφέρει στη διάκριση 71.16 τις απομιμήσεις κοσμημάτων και στην κλάση 90.17 τα όργανα και τις συσκευές για τη χειρουργική· τα προαναφερθέντα είδη είναι δυνατόν να υπαχθούν στις εν λόγω κλάσεις·

ότι τα είδη αυτά δεν απαιτούν, σε ομαλές συνθήκες χρησιμοποιήσεώς τους, την επέμβαση ιατρού για σκοπούς διαγνωστικούς, προληπτικούς ή θεραπευτικούς ή για χειρουργική χρήση κατά την έννοια της κλάσεως 90.17 παράγραφος 1 των επεξηγηματικών σημειώσεων της ονοματολογίας του Συμβουλίου Τελωνειακής Συνεργασίας· ότι ακόμη και κατά την περίοδο επουλώσεως, οπότε χρησιμεύουν επίσης για να εμποδίσουν τις ανοιγμένες τρύπες να ξανακλείσουν, παραμένουν βασικώς αντικείμενα που χρησιμεύουν για τον ατομικό στολισμό κατά την έννοια της σημειώσεως 10 α) του κεφαλαίου 71·

ότι κατά συνέπεια, τα σκουλαρίκια αυτά υπάγονται στην κλάση 71.16· ότι, δεδομένου ότι κατασκευάζονται από κοινό μέταλλο, πρέπει να υπαχθούν στη διάκριση 71.16 Α·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα σκουλαρίκια που είναι κατασκευασμένα από επιχρυσωμένο ή επαργυρωμένο χάλυβα και αποτελούνται από μία καρφίδα που απολήγει σε διακοσμητική κεφαλή και από μία ασφάλεια, η οποία καρφίδα χρησιμοποιείται για το τρύπημα του αυτιού, με ένα ειδικό εργαλείο που τα στερεώνει με το πέρασμα στον λοβό του αυτιού, πρέπει να καταταχθούν στην ακόλουθη διάκριση του Κοινού Δασμολογίου:

71.16 Απομιμήσεις κοσμημάτων:

Α. Εκ κοινών μετάλλων

Άρθρο 2

Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Δεκεμβρίου 1981.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 172 της 22. 7. 1968, σ. 1.

(3) ΕΕ αριθ. L 335 της 23. 11. 1981, σ. 1.